Сваю першую жонку Ірыну Васіль перажыў. Сышліся на старасці з Ганнай, Ірынінай сваячкай. Разам лягчэй і цікавей корпацца на агародзе. Разам цікавей жыць. А зрэшты, жыць у любым узросце цікава. І сядзім мы на лавачцы з амаль стагадовым дзядулем, бацькавым равеснікам, якому, між іншым, і васьмідзесяці не дасі. Рухавы, гаманкі, з цвярозым розумам і на цвёрдых нагах, адукаваны, разумны, цікавы суразмоўца. Што ж дало гэтаму чалавеку такую жыццядайную сілу? Зямля, якую ён абараніў ад ворага, палюбіў усёй душою і якой не здрадзіў.